## Pravilnik o obrascu službene iskaznice i izgledu znaka inspektora u gospodarstvu

### NN 36/2014 (21.3.2014.), Pravilnik o obrascu službene iskaznice i izgledu znaka inspektora u gospodarstvu

MINISTARSTVO GOSPODARSTVA

637

Na temelju članka 20. stavka 2. Zakona o inspekcijama u gospodarstvu (»Narodne novine«, broj 14/2014), ministar gospodarstva donosi

PRAVILNIK

O OBRASCU SLUŽBENE ISKAZNICE I IZGLEDU ZNAKA INSPEKTORA U GOSPODARSTVU

Članak 1.

Ovim Pravilnikom propisuje se obrazac službene iskaznice i izgled znaka kojeg nosi tržišni inspektor, rudarski inspektor, elektroenergetski inspektor, inspektor opreme pod tlakom i inspektor gospodarenja o otrovnim kemikalijama (u daljnjem tekstu: inspektori) u Ministarstvu gospodarstva, te način i postupak njihova izdavanja i vođenje evidencije o izdanim iskaznicama i znakovima.

Članak 2.

(1) Obrazac službene iskaznice (u daljnjem tekstu: iskaznica) izrađuje se tehnikom »zaštitnog tiska« na punijem papiru bijele boje dimenzije 85 x 55 mm i zaštićuje omotom od prozirne plastične mase

(2) Obrasci iskaznica tržišnog inspektora (obrazac »A«), rudarskog inspektora (obrazac »B«), elektroenergetskog inspektora (obrazac »C«), inspektora opreme pod tlakom (obrazac »D«) i inspektora gospodarenja otrovnim kemikalijama (obrazac »E«), tiskani su uz ovaj Pravilnik i njegov su sastavni dio.

Članak 3.

Obrazac iskaznice sadrži:

a) na prednjoj stranici:

1. utisnut grb Republike Hrvatske;

2. natpis »REPUBLIKA HRVATSKA

MINISTARSTVO GOSPODARSTVA«

3. naziv:

»SLUŽBENA ISKAZNICA TRŽIŠNOG INSPEKTORA« (obrazac »A«),

»SLUŽBENA ISKAZNICA RUDARSKOG INSPEKTORA« (obrazac »B«),

»SLUŽBENA ISKAZNICA ELEKTROENERGETSKOG INSPEKTORA« (obrazac »C«),

»SLUŽBENA ISKAZNICA INSPEKTORA OPREME POD TLAKOM« (obrazac »D«),

»SLUŽBENA ISKAZNICA INSPEKTORA GOSPODARENJA OTROVNIM KEMIKALIJAMA« (obrazac »E«).

4. mjesto za fotografiju veličine 28 x 32 mm;

5. ime i prezime inspektora;

6. serijski broj znaka.

b) na stražnjoj stranici

7. tekst o ovlasti nositelja iskaznice;

8. evidencijski broj iskaznice;

9. nadnevak izdavanja iskaznice;

10. mjesto za pečat i potpis ovlaštene osobe.

Članak 4.

(1) Znak je izveden od metala, podloga je mjedena aplikacija sjajno niklana. Veličina znaka je 60 x 55 mm.

(2) Znak okružuje hrvatski pleter izveden u reljefu (mjeden) na kojemu su istaknuta slova »RH« (Republika Hrvatska).

(3) U središtu znaka na zrakasto pozlaćenom prostoru smješten je hrvatski grb. Šahovnica je izvedena u crvenom i bijelom emajlu, a gornji dio grba je reljefni.

(4) Na kružnom niklanom dijelu znaka ispisan je tekst: »TRŽIŠNI INSPEKTOR«(obrazac »F«), »RUDARSKI INSPEKTOR« (obrazac »G«), »ELEKTROENERGETSKI INSPEKTOR« (obrazac »H«), »INSPEKTOR OPREME POD TLAKOM« (obrazac »I«) i »INSPEKTOR GOSPODARENJA OTROVNIM KEMIKALIJAMA« (obrazac »J«), u plavom emajlu.

(5) Donjim dijelom znaka proteže se niklana lenta koja djelomično pokriva pleter. Na lenti je plavim emajlom upisan troznamenkasti broj.

(6) Na poleđini znaka nalazi se lisnata opruga od perne bronce.

(7) Izgledi znaka tržišnog inspektora (obrazac »F«), rudarskog inspektora (obrazac »G«), elektroenergetskog inspektora (obrazac »H«), inspektora opreme pod tlakom (obrazac »I«) i inspektora gospodarenja otrovnim kemikalijama (obrazac »J«) tiskani su uz ovaj Pravilnik i njegov su sastavni dio.

Članak 5.

(1) Inspektori u obavljanju službenih poslova nose znak u kožnom povezu zajedno s iskaznicom.

(2) Kožni povez iz stavka 1. ovoga članka crne je boje trostrukog pregiba. Veličina svakog pregiba je 8 x 12 cm.

(3) Na prednjoj stranici kožnoga poveza, zlatotiskom su otisnuti grb Republike Hrvatske i ispod njega, u dva retka, natpis:

»REPUBLIKA HRVATSKA

MINISTARSTVO GOSPODARSTVA«.

Članak 6.

Iskaznice i znakove s pripadajućim kožnim povezom inspektoru izdaje Ministarstvo gospodarstva.

Članak 7.

(1) O izdanim iskaznicama i znakovima inspektorima vodi se evidencija u Ministarstvu gospodarstva.

(2) Evidencija iz stavka 1. ovoga članka sadrži: ime i prezime inspektora kojem je izdana iskaznica i znak, broj znaka, evidencijski broj iskaznice, klasifikacijsku oznaku i urudžbeni broj rješenja o postavljenju u zvanje inspektora, nadnevak izdavanja, nadnevak vraćanja iskaznice i znaka, potpis inspektora te odjeljak za napomene.

Članak 8.

(1) Inspektor koji izgubi iskaznicu i/ ili znak ili na drugi način ostane bez iskaznice i/ili znaka dužan je o tome odmah izvijestiti neposredno nadređenog službenika.

(2) Nova iskaznica i/ili znak izdat će se nakon što se u »Narodnim novinama« oglasi da su iskaznica i/ili znak izgubljeni, ili na drugi način nestali i proglasi ih se nevažećima.

(3) Troškove oglašavanja u »Narodnim novinama« snosi inspektor koji je izgubio iskaznicu i/ili znak, ili je na drugi način ostao bez njih.

(4) U slučaju kad je gubitak ili nestanak iskaznice i/ili znaka posljedica namjere ili krajnje nepažnje inspektora, troškove izdavanja nove iskaznice ili znaka snosi sam inspektor.

Članak 9.

(1) Inspektor kojem prestane radni odnos u Ministarstvu gospodarstva, dužan je prilikom primitka rješenja o prestanku radnog odnosa odnosno o rasporedu na drugo službeničko mjesto, iskaznicu i znak predati neposredno nadređenom službeniku.

(2) Nadređeni službenik iz stavka 1. ovoga članka dužan je primljenu iskaznicu i znak dostaviti Ministarstvu gospodarstva u sjedištu.

(3) Vraćena iskaznica se poništava.

(4) Inspektoru će se privremeno oduzeti iskaznica i znak, ako je protiv njega provedena istraga ili je podignuta optužnica do okončanja postupka.

Članak 10.

(1) Iskaznice i znakove izdane prema ranijem propisu iz članka 11. ovoga Pravilnika zamijenit će se iskaznicama i znakovima utvrđenim ovim Pravilnikom u roku od 30 dana od dana stupanja na snagu ovog Pravilnika.

(2) Prilikom zamjene iskaznica i znakova, inspektoru će se izdati iskaznica i znak u kožnom povezu sukladno članku 6. ovoga Pravilnika.

Članak 11.

Danom stupanja na snagu ovoga Pravilnika prestaje važiti Pravilnik o obrascu službene iskaznice i izgledu znaka inspektora Državnog inspektorata (»Narodne novine«, broj 41/2009), u dijelu koji se odnosi na gospodarske, rudarske, elektroenergetske i inspektore opreme pod tlakom koji su preuzeti sukladno članku 3. i članku 12. Zakona o izmjenama i dopunama Zakona o ustrojstvu i djelokrugu ministarstava i drugih središnjih tijela državne uprave (»Narodne novine«, broj 148/2013).

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/14-01/79

Urbroj: 526-02-02-01/2-14-1

Zagreb, 14. ožujka 2014.

Ministar

Ivan Vrdoljak, v. r.

**[**OBRASCI**](dodatni/430840.pdf)**

36 21.03.2014 Pravilnik o obrascu službene iskaznice i izgledu znaka inspektora u gospodarstvu

Pravilnik, NN 36/2014-637